1.Johdanto

Euroopan talousalueesta tehdyn sopimuksen (ETA-sopimuksen) pöytäkirjassa 15 määrätään henkilöiden vapaata liikkuvuutta koskevista siirtymäkausista. Sen mukaan Liechtensteinilla oli oikeus pitää voimassa 1 päivään tammikuuta 1998 asti määrällisiä rajoituksia sellaisten uusien asukkaiden osalta, jotka ovat EY:n jäsenvaltioiden tai muiden EFTA-maiden kansalaisia. Euroopan talousalueesta tehdyn sopimuksen voimaantulosta Liechtensteinin ruhtinaskunnan osalta 10 päivänä maaliskuuta 1995 tehtyyn ETA:n neuvoston päätökseen N:o 1/95 sisältyi erityinen ETA:n neuvoston julistus henkilöiden vapaasta liikkuvuudesta. Julistuksen mukaan ETA-sopimuksen pöytäkirjassa 15 määrätyn siirtymäkauden lopussa suoritetaan tarkastus, jonka yhteydessä otetaan aiheellisella tavalla huomioon Liechtensteinin ”erityinen maantieteellinen sijainti”. Julistuksessa annetaan myös ohjeita siitä, mitä tämä erityistilanne tarkoittaa: ”ETA:n neuvosto tunnustaa, että Liechtensteinilla on hyvin pieni maaseutumainen asutettava alue, jossa on epätavallisen suuri prosenttiosuus muiden valtioiden asukkaita ja työntekijöitä Lisäksi se tunnustaa kansallisen identiteetin säilyttämisen suuren merkityksen Liechtensteinille.”

Sen jälkeen kun henkilöiden vapaata liikkuvuutta koskevan ETA-sopimuksen pöytäkirjan 15 voimassaolo päättyi, Liechtenstein ja Euroopan unioni sopivat vuonna 1999 asiaa koskevasta erityisjärjestelystä. Tämä ”Alakohtaisina mukautuksina” tunnettu järjestely vahvistettiin alun perin ETA:n sekakomitean päätöksellä N:o 191/1999 ja sisällytettiin sitten ETA-sopimuksen liitteeseen V (Työntekijöiden vapaa liikkuvuus) ja liitteeseen VIII (Sijoittautumisoikeus). Alakohtaisten mukautusten nojalla henkilöiden vapaa liikkuvuus koskee myös Liechtensteinia. Jos ETA-valtioiden kansalaiset haluavat asettua asumaan Liechtensteiniin pysyvästi, heidän on saatava tätä varten oleskelulupa. Mukautuksissa vahvistetaan ETA-maiden kansalaisille vuosittain myönnettävien oleskelulupien vähimmäismäärä, jonka perusteella Liechtensteinissa asuvien näiden maiden kansalaisten määrän vuotuinen nettolisäys on 1,75 prosenttia (työvoimaan kuuluvien osalta) ja 0,5 prosenttia (työvoimaan kuulumattomien osalta) heidän lukumäärästään 1 päivänä tammikuuta 1998. Oleskeluluvan saaminen ei kuitenkaan ole edellytys Liechtensteinissa työskentelemiselle.

Vuoden 2004 laajentumisen yhteydessä näitä alun perin viideksi vuodeksi sovittuja järjestelyjä jatkettiin sillä edellytyksellä, että niitä tarkistetaan viiden vuoden välein. Ensimmäinen tarkistus tehtiin vuonna 2009 ja toinen käynnistettiin vuonna 2014.

Tämä tiedonanto liittyy jälkimmäiseen tarkistukseen. Siinä selvitetään, olisiko Liechtensteinin voitava edelleen soveltaa rajoituksia, jotka koskevat myönnettävien oleskelulupien määrää.

2. Alakohtaiset mukautukset käytännössä

Liechtenstein esittää vuosittain raportin mukautusten soveltamisesta. Raportti toimitetaan EU-osapuolille ja Euroopan vapaakauppaliiton (EFTA) valvontaviranomaiselle. Jäljempänä esitetyt tiedot perustuvat Liechtensteinin vuonna 2014 esittämään raporttiin.

Liechtensteinin viranomaiset voivat myöntää ETA-valtioiden kansalaisille, jotka harjoittavat taloudellista toimintaa Liechtensteinissa, vuosittain vähintään 56 uutta oleskelulupaa ja noin 300 uutta väliaikaista lupaa (voimassaolo enintään 12 kuukautta). Liechtenstein täyttää joka vuosi uusia lupia koskevat kiintiövelvoitteensa. Lyhytaikaisia lupia myönnetään yleensä alle 300. Henkilöille, jotka eivät harjoita taloudellista toimintaa mutta jotka haluavat asettua asumaan Liechtensteiniin, on saatavilla lisäkiintiö. Sen perusteella myönnetään noin 20 lupaa vuodessa. Oleskeluluvan haltijan perheenjäsenet voivat rajoituksetta asettua asumaan puolisonsa/perheensä luo Liechtensteiniin. Heillä on myös oikeus harjoittaa taloudellista toimintaa.

vuosi Työvoimaan kuuluvien esittämät hakemukset Työvoimaan kuulumattomien esittämät hakemukset 2001 502 53 2002 516 45 2003 467 31 2004 500 24 2005 436 16 2006 555 26 2007 615 33 2008 801 44 2009 657 33 2010 587 25 2011 598 41 2012 483 27 2013 464 16

Vuoden 2009 tarkistuksen perusteella erityisjärjestelyt pidettiin ennallaan.

3. Vuoden 2014 tarkistus

Meneillään oleva tarkistus alkoi vuonna 2014.

Liechtensteinin toimittamat tuoreimmat luvut (ks. taulukko edellä) osoittavat, että oleskelulupahakemusten lukumäärä on supistunut vuoden 2008 huippulukemien jälkeen merkittävästi sekä työvoimaan kuuluvien että työvoimaan kuulumattomien hakijoiden osalta. Hakemusten määrä on silti edelleen 16–23 kertaa suurempi kuin myönnettävien lupien vähimmäismäärä etenkin työvoimaan kuuluvien hakijoiden osalta.

Euroopan komissio, Euroopan ulkosuhdehallinto ja Liechtenstein ovat neuvotelleet nykyisten sääntöjen mahdollisesta muuttamisesta. Liechtensteinin mukaan sen vastaanottokyky on kuitenkin edelleen varsin rajoittunut eikä se ole tarkastelujaksolla muuttunut. Liechtenstein myös totesi, että Liechtensteinin alakohtaista mukautusta koskevassa yhteisessä julistuksessa, joka on liitetty vuonna 2014 tehtyyn sopimukseen Kroatian osallistumisesta Euroopan talousalueeseen, periaatteessa vahvistettiin jälleen, että Liechtensteinin vastaanottokyky ei ole muuttunut. Liechtenstein ehdotti tämän vuoksi, että sitä koskevaa erityisjärjestelyä ei muutettaisi ja että seuraava tarkistus tehtäisiin ennen toukokuuta 2019.

Tarkistuksen yhteydessä komissio arvioi, oliko Liechtensteinin erityinen maantieteellinen asema muuttunut tai olivatko ETA:n neuvoston päätöksessä N:o 1/95 kuvatut olosuhteet muuttuneet eli se, että a) Liechtensteinilla on hyvin pieni maaseutumainen asutettava alue, ja b) Liechtensteinissa on epätavallisen suuri prosenttiosuus muiden valtioiden asukkaita ja työntekijöitä, minkä lisäksi kansallisen identiteetin säilyttämisellä on sille suuri merkitys.

Arvioinnin tulos on seuraava:

a) Liechtensteinin pinta-ala on 160 km2, eikä se ole muuttunut;

b) Liechtensteinin väkiluku on 36 925. Asukkaita on 4 000 enemmän kuin vuonna 1998 (32 227), joka on mukautusten viitevuosi, ja noin 1 300 enemmän kuin vuonna 2009 (35 851), jolloin edellinen tarkistus tehtiin. Absoluuttiset luvut eivät kenties vaikuta suurilta, mutta suhteellinen väestönlisäys on 14 prosenttia (vuodesta 1998) ja 3 prosenttia (vuodesta 2009). Myös ulkomaalaisten osuus on kasvanut 33,5 prosenttiin vuonna 2012 (edellisvuonna 33,3 prosenttia), ja puolet näistä on ETA-maiden kansalaisia. Työntekijöitä on lähes yhtä paljon kuin asukkaita (35 800 henkeä), sillä 52 prosenttia heistä asuu naapurimaissa.

Nämä luvut näyttäisivät vahvistavan, että Liechtensteinin maantieteellinen tilanne on erityinen ja vastaanottokyky rajallinen.